**O b r a z l o ž e nj e**

**Nacrta prijedloga Odluke** **o izmjenama Odluke o radnom vremenu u ugostiteljskoj djelatnosti na području grada Rijeke**

**I. Uvodno obrazloženje**

Radno vrijeme ugostiteljskih objekata, prostora za usluživanje na otvorenom uz ugostiteljski objekt, objekata na obiteljskom poljoprivrednom gospodarstvu unutar kojeg se mogu pružati ugostiteljske usluge te radno vrijeme u kojem ugostitelj može pružati ugostiteljske usluge izvan ugostiteljskog objekta na području grada Rijeke uređeni su Odlukom o radnom vremenu u ugostiteljskoj djelatnosti na području grada Rijeke („Službene novine Grada Rijeke“ broj 13/15) - u daljnjem tekstu: Odluka o radnom vremenu.

Temelj za donošenje Odluke o radnom vremenu i njenih izmjena je Zakon o ugostiteljskoj djelatnosti („Narodne novine” broj 85/15, 121/16, 99/18, 25/19, 98/19, 32/20, 42/20 i 126/21) - u daljnjem tekstu: Zakon.

Nacrtom prijedloga Odluke o izmjenama Odluke o radnom vremenu u ugostiteljskoj djelatnosti na području grada Rijeke predlaže se: omogućiti duže radno vrijeme ugostiteljima koji posluju na riječkim plažama te propisati da Gradonačelnik, u skladu sa zakonskim ovlastima, može skratiti radno vrijeme ugostiteljskih objekata iz skupine „Objekti jednostavnih usluga“ za najduže dva sata od radnog vremena propisanog Odlukom o radnom vremenu.

Odredbom članka 9. stavka 1. Zakona propisano je da ugostiteljski objekti iz skupine „Restorani“ i „Barovi“ mogu raditi od 6.00 do 24.00 sata. Odredbom članka 9. stavka 2. Zakona propisano je da predstavničko tijelo jedinice lokalne samouprave može svojom odlukom u određenim dijelovima svojeg područja odrediti produženo radno vrijeme ugostiteljskih objekata iz skupine „Restorani“ i „Barovi“, uz mišljenje turističkog vijeća turističke zajednice toga područja.

Grad Rijeka je svojom Odlukom o radnom vremenu iskoristio navedenu mogućnost i odredio ulice i područja u kojima ugostiteljski objekti iz skupine „Restorani“ i „Barovi“ mogu raditi duže. Izmjenom Odluke o radnom vremenu predlaže se proširiti popis područja u kojem je omogućen duži rad ugostitelja, na način da se u popis područja uvrsti čitav plažni pojas grada Rijeke (plažni pojas od Grčeva do Preluka).

Predloženom izmjenom omogućilo bi se ugostiteljskim objektima iz skupine „Restorani“ i „Barovi“ koji posluju na riječkim plažama, duže radno vrijeme (do 3.00 sata petkom, subotom i dan uoči blagdana te do 2.00 sata ostale dane). Cilj predložene izmjene je podupiranje cjelokupne koncepcije razvoja turističke ponude grada Rijeke.

Odjel je, sukladno odredbi članka 9. stavka 2. Zakona pribavio mišljenje Turističkog vijeća Turističke zajednice grada Rijeke o prijedlogu izmjena Odluke o radnom vremenu. Turističko vijeće Turističke zajednice grada Rijeke dalo je pozitivno mišljenje na prijedlog izmjena (u prilogu).

Odredbom članka 9. stavka 3. Zakona propisano je da izvršno tijelo jedinice lokalne samouprave može odrediti raniji završetak radnog vremena pojedinim ugostiteljskim objektima iz skupine „Restorani“, „Barovi“, „Catering objekti“ te „Objekti jednostavnih usluga“ .

Odredbom članka 8. Odluke o radnom vremenu propisano je da Gradonačelnik može, uz ispunjenje odgovarajućih uvjeta, skratiti radno vrijeme objektima iz skupine „Restorani“ i „Barovi“.

Izmjenom Odluke o radnom vremenu predlaže se, a u skladu s odredbom članka 9. stavka 3. Zakona, propisati da Gradonačelnik može skratiti i radno vrijeme objektima iz skupine „Objekti jednostavnih usluga“.

Predloženom izmjenom omogućilo bi se skraćenje radnog vremena objektima iz skupine „Objekti jednostavnih usluga“, za najduže dva sata – dakle do 21.00 sat, ako se ispune uvjeti propisani Odlukom.

Predlaže se da izmjene Odluke o radnom vremenu stupe na snagu osmoga dana od dana objave u „Službenim novinama Grada Rijeke“, s time da će, sukladno propisima na snazi, riječki ugostitelji koji posluju na riječkim plažama moći raditi nakon 2,00 sata tek kada isto bude dopušteno sukladno odlukama Stožera civilne zaštite Republike Hrvatske.

**II. Obrazloženje odredbi Nacrta prijedloga Odluke o izmjenama Odluke** **o radnom vremenu u ugostiteljskoj djelatnosti na području grada Rijeke**

Uz članak 1.

Odredbom članka 1. predlaže se izmijeniti Popis područja iz članka 6. stavka 2. Odluke, na način da popis područja u kojem ugostiteljski objekti iz skupine „Restorani“ i „Barovi“ mogu raditi duže (do 3.00 sata petkom, subotom i dan uoči blagdana, do 2.00 sata ostale dane) uključi i čitav plažni pojas grada Rijeke (plažni pojas od Grčeva do Preluka).

Uz članak 2.

Odredbom članka 2. predlaže se izmijeniti članak 8. Odluke na način da se propiše da gradonačelnik može, za najduže 2 sata, i pod propisanim uvjetima, skratiti radno vrijeme i objektima iz skupine „Objekti jednostavnih usluga“.

Uz članak 3.

Odredbom članka 3. uređuje se stupanje na snagu predloženih izmjena, na način da se predlaže da iste stupe na snagu osmoga dana od dana objave u „Službenim novinama Grada Rijeke“.

**III.** **Financijska sredstva potrebna za provedbu Odluke** **o izmjenama Odluke o radnom vremenu u ugostiteljskoj djelatnosti na području grada Rijeke**

Ocjenjuje se da provedba Odluke neće iziskivati osiguranje zasebnih i dodatnih financijskih sredstava u Proračunu Grada Rijeke.